По завршетку партијског курса при Централном комитету КПЈ и Врховном штабу НОВ и ПОЈ, новембра 1943. године, одлуком Врховног команданта НОВ и ПОЈ Јосипа Броза Тита, постављен је за руководиоца Политодела Шесте личке дивизије НОВЈ. На тој дужности—са изузетком периода јул–септембар 1944. године, када је послат у Трећу личку бригаду за политичког комесара, с обзиром да је читав Штаб бригаде са Трећим батаљоном при преласку реке Босне остао одсечен, те се формирао нови Штаб, с њим као политкомесаром, Дмитром Закланом као начелником Штаба и Миланом Шијаном као командантом на челу, све до ослобођења Ваљева, када се одсечени Штаб придружио својој бригади, а Радуловић и Шијан вратили на своје дужности—остао је до после ослобођења Београда, 1944. године, када је по налогу Александра Ранковића, враћен са Сремског фронта да поднесе извештај о раду Политодела Дивизије и потом упућен на рад у органе безбедности. Из рата је изашао са чином мајора ОЗНЕ.